b'\n_START_ARTICLE_\nJosip Pav\xc4\x8di\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nIzhajal je iz glasbene dru\xc5\xbeine. Njegov o\xc4\x8de Jo\xc5\xbeef je bil kot nadu\xc4\x8ditelj v La\xc5\xa1\xc4\x8dah organist, skladatelj in zborovodja. Po kon\xc4\x8dani gimnaziji v Kranju ga je pot vodila na mo\xc5\xa1ko u\xc4\x8ditelji\xc5\xa1\xc4\x8de v Ljubljano. V Ljubljani se je \xc5\xa1olal pri Antonu Nedv\xc4\x95du._NEWLINE_Leta 1898 se je poro\xc4\x8dil s h\xc4\x8derko dvornega svetnika \xc5\xa0uflaja, ki pa ni bil zadovoljen s poroko svoje h\xc4\x8derke, saj je vzela za mo\xc5\xbea navadnega u\xc4\x8ditelja, medtem ko je ona bila vi\xc5\xa1jega stanu. Zato mu je \xc5\xa0uflaj svetoval, naj gre \xc5\xa1tudirati na Dunaj. To je Josip Pav\xc4\x8di\xc4\x8d storil in opravil leta 1901 dr\xc5\xbeavni izpit iz petja in klavirja pa na Dunaju, kjer so bili njegovi u\xc4\x8ditelji: za klavir W. Dorr, profesor dunajskega konservatorija za orgle dr. Hausleitner, za harmonijo in kontrapunkt Wolf, za glasbeno zgodovino Dietz, za solopetje dvorna operna pevka M. Kupferbergerjeva in pozneje v Ljubljani Matej Hubad. Leta 1905 se mu je rodil prav tako muzikalen sin Jo\xc5\xbee._NEWLINE_Po vrnitvi v Ljubljano je slu\xc5\xbeboval na osnovni \xc5\xa1oli Ledina in Vadnica, kjer se je 1926 upokojil. Bil je zelo spo\xc5\xa1tovan, dobil je naziv profesor, poleg glasbe je bil tudi profesor pedagogike. Takoj ob prihodu iz Dunaja se je priklju\xc4\x8dil Glasbeni matici Ljubljana, kjer je u\xc4\x8dil klavir in kontrapunkt. Vsak ve\xc4\x8der so se mati\xc4\x8darji dobivali v gostilni pri Sokolu na Mestnem trgu, saj je bil lastnik Hubadov bratranec, tako da so imeli vsak ve\xc4\x8der svojo sobo v prvem nadstropju. Josip naj bi zabaval celo dru\xc5\xbebo, saj je bil prijeten \xc4\x8dlovek, poln humorja._NEWLINE_Poleg u\xc4\x8denja na osnovni \xc5\xa1oli ter delovanja pri Glasbeni matici je tudi pou\xc4\x8deval klavir otroke znanih ljubljanskih dru\xc5\xbein. Eden njegovih najbolj\xc5\xa1ih u\xc4\x8dencev je bil skladatelj Marijan Lipov\xc5\xa1ek. Pav\xc4\x8di\xc4\x8d je bil izredno marljiv, tako da je dru\xc5\xbeini omogo\xc4\x8dil udobno \xc5\xbeivljenje._NEWLINE_20. decembra 1925 je kot zaslu\xc5\xbeen profesor prejel red svete Save. Svojo glasbeno dejavnost je zaklju\xc4\x8dil leta 1940, tik pred vojno. 18. oktobra tega leta so mu priredili Pav\xc4\x8di\xc4\x8dev ve\xc4\x8der._NEWLINE_V zadnjem \xc5\xbeivljenjskem obdobju je zbolel za preganjavico, bil je prepri\xc4\x8dan, da mu ho\xc4\x8de nova komunisti\xc4\x8dna vlada storiti zlo. Bolezen in slab sluh sta bila zanj usodna: na Tr\xc5\xbea\xc5\xa1ki cesti v Ljubljani ga je 24. septembra leta 1949 do smrti povozil tramvaj._NEWLINE_Josip Pav\xc4\x8di\xc4\x8d je \xc5\xbee zgodaj za\xc4\x8del delovati tudi kot skladatelj. \xc5\xbde v zadnjih letih u\xc4\x8ditelji\xc5\xa1\xc4\x8da je zlo\xc5\xbeil ve\xc4\x8d pesmi. Kot nadu\xc4\x8ditelj v La\xc5\xa1\xc4\x8dah je prirejal koncerte, vodil velik zbor in se udejstvoval kot organist. Njegovo delovanje je bilo mnogostransko: bil je skladatelj in za tiste \xc4\x8dase zelo iskan u\xc4\x8ditelj klavirja, komponist pedago\xc5\xa1ke literature, napisal je tudi nekaj kritik in \xc4\x8dlanek o igranju na klavir. Pav\xc4\x8di\xc4\x8d je komponiral v poznoromanti\xc4\x8dnem slogu, kateremu je ostal zvest, njegove skladbe so pove\xc4\x8dini prikupne miniature za klavir, zbore, pisal je samospeve. Ti so posebno priljubljeni, saj jih odlikuje \xc4\x8dut za melodi\xc4\x8dno linijo in izdelana, tehni\xc4\x8dno dovr\xc5\xa1ena klavirska spremljava. Vse te zna\xc4\x8dilnosti se izrazito ka\xc5\xbeejo v pesmih iz niza\xc2\xa0\xc2\xbbCiciban\xc2\xab, na besedilo Otona \xc5\xbdupan\xc4\x8di\xc4\x8da. Svoja dela je objavljal v slovenskih glasbenih publikacijah.'